《小重山》
清代·史承豫

曲录阑干一径通。秋花垂锦石，态玲珑。夜分香气透帘栊。

湘波展，人在木樨风。

欹枕听凉蛩。半枝银烛影，暗消红。合欢幽梦已成空。

无情月，还过小池东。

作者简介：江苏宜兴人，字衎存，号蒙溪。史承谦弟。诸生。与兄并擅词名，称宜兴二史。工诗文，著作甚富。辑有《荆南风雅》、《国朝词隽》。著有《苍雪斋诗文集》、《苍雪斋词》、《苍雪随笔》、《蒙溪诗话》、《碧云亭杂剧》等。